Թիֆենի Միլբրեթ

**Թիֆենի Կարլին Միլբրեթ** (, ), ամերիկացի ֆուտբոլիստ և ֆուտբոլային մարզիչ։ ԱՄՆ հավաքականի կազմում դարձել է աշխարհի (1999) և Օլիմպիական խաղերի (1996) չեմպիոն, Օլիմպիական խաղերի և աշխարհի առաջնությունների բազմակի մրցանակակիր։ Երկու անգամ (2000 և 2001 թվականներին) ԱՄՆ ֆուտբոլի ֆեդերացիայի կողմից ճանաչվել է տարվա խաղացող։ Փորթլենդի համալսարանում ելույթների ժամանակ երեք անգամ ընտրվել է NCAA-ի խորհրդանշական 1-ին հավաքականի անդամ։ WUSA կանանց պրոֆեսիոնալ լիգայի MVP (2001), W-League (2006) և Women’s Professional Soccer լիգայի չեմպիոն (2010)։ ԱՄՆ ֆուտբոլի Փառքի ազգային սրահի անդամ (2018)։

## Մարզական կարիերա
Միլբրեթը (ծնունդով Փորթլենդից (Օրեգոն), սովորել է Փորթլենդի համալսարանում 1990-1995 թվականներին և ներկայացրել է համալսարանական ֆուտբոլի հավաքականը կանանց մրցումներում 1990, 1991, 1992 և 1994 թվականների մրցաշրջաններում։ 1990 թվականի արդյունքներով Socccer America ամսագիրը նրան անվանել է ԱՄՆ-ի առաջին կուրսեցի լավագույն ֆուտբոլիստուհի, իսկ հաջորդ մրցաշրջաններից յուրաքանչյուրում նա ընդգրկվել է NCAA-ի 1-ին խորհրդանշական հավաքականում և դարձել է Հերման Տրոֆիի՝ ԱՄՆ-ի լավագույն ուսանող-ֆուտբոլիստների ամենամյա մրցանակի հավակնորդների քվեարկության եզրափակչի մասնակից։ Չորս մրցաշրջանների ընթացքում «Փորթլենդ Փայլոտսի» կազմում Միլբրեթը 103 գնդակ է խփել մրցակիցների դարպասը և կատարել 40 արդյունավետ փոխանցում՝ 1994 թվականին համալսարանի հավաքականի պատմության մեջ առաջին անգամ նրա հետ դուրս գալով NCAA I դիվիզիոնի (քոլեջի գավաթ) Չորսի եզրափակիչ։ Ավարտելուց հետո նա «Փայլոտսի» ռեկորդակիրն էր և՛ խփած գոլերի քանակով, և՛ փոխանցումների քանակով, և քառորդ դար անց նա դեռ երկրորդ տեղն էր զբաղեցնում թիմի պատմության մեջ խփած գոլերի քանակով՝ զիջելով միայն Քրիստին Սինքլերին (և առաջ անցնելով նրանից այնպիսի ցուցանիշով, ինչպիսին է մեկ խաղում գոլերի միջին քանակը)։

1991 թվականից հանդես է եկել ԱՄՆ-ի ազգային հավաքականում՝ առաջին անգամ նրա կազմում խաղալով 18 տարեկանում՝ աշխարհի առաջին առաջնությանը նախորդող մրցաշարում։ Ընդհանուր առմամբ 1991-1994 թվականներին ազգային հավաքականի կազմում անցկացրել է 20 խաղ։ 1995 թվականին մասնակցել է 21 հանդիպման, որոնցից 10-ում խաղադաշտ է դուրս եկել մեկնարկային կազմում և խփել 3 գնդակ (թիմում լավագույն ցուցանիշը Տիշա Վենտուրինիի և Քրիստին Լիլիի հետ միասին) Շվեդիայում կայացած աշխարհի առաջնությունում, որտեղ ամերիկուհիները դարձել են բրոնզե մեդալակիրներ։ Հաջորդ տարի դարձել է Ատլանտայի օլիմպիական չեմպիոն՝ խփելով հաղթական գնդակը Չինաստանի հավաքականի դեմ եզրափակիչ խաղում։ Հավաքականում ելույթների հետ միաժամանակ 1995-1997 թվականներին խաղացել Է Ճապոնիայի պրոֆեսիոնալ ֆուտբոլային լիգայում։

1999 թվականին հավաքականի հետ հաղթանակ է տարել ԱՄՆ-ում կայացած աշխարհի առաջնությունում՝ դառնալով թիմի լավագույն ռմբարկուներից մեկը։ Հաջորդ տարի Սիդնեյի օլիմպիական ֆուտբոլային մրցաշարի եզրափակչում դարձել է  գոլի հեղինակ, բայց ամերիկուհիները պարտվել են խաղում՝ մնալով երկրորդը։ Մրցաշրջանի արդյունքներով ԱՄՆ ֆուտբոլի ֆեդերացիան Միլբրեթին ճանաչել է տարվա ֆուտբոլիստ։ 2001 թվականին նա երկրորդ անգամ անընդմեջ արժանացել է այդ կոչմանը։

2001 թվականին ԱՄՆ-ի հավաքականի այլ խաղացողների հետ դարձել է Կանանց պրոֆեսիոնալ միացյալ ֆուտբոլային ասոցիացիայի (WUSA) հիմնադիրը, որտեղ խաղացել է «Նյու Յորք Փաուեր» ակումբում և ճանաչվել է լիգայի դեբյուտային մրցաշրջանում ամենաօգտակար խաղացող և հարձակման լավագույն խաղացող։ WUSA-ն լուծարվել է 2003 թվականի սեպտեմբերին՝ աշխարհի առաջնության մեկնարկի նախօրեին, որտեղ Միլբրեթը ԱՄՆ հավաքականի հետ նվաճել է բրոնզե մեդալներ։ Կարճ ժամանակ անց նա հեռացել է հավաքականից՝ այդ քայլը բացատրելով մարզիչ Էյպրիլ Հեյնրիքսի հետ գաղափարական տարաձայնություններով։ Այն բանից հետո, երբ 2005 թվականի սկզբին Հեյնրիքսին հավաքականի մարզչի պաշտոնում փոխարինել է Գրեգ Ռայանը, Միլբրեթը որոշ ժամանակով վերադարձավ թիմ։ Ընդհանուր առմամբ հավաքականում ելույթների ընթացքում անցկացրել է 206 հանդիպում և խփել ուղիղ 100 գոլ։ Միլբրեթը ԱՄՆ-ի պատմության երկու ֆուտբոլիստուհիներից մեկն է (Միա Համմի հետ միասին), որը 100 և ավելի գոլ է խփել և համալսարանական թիմի, և ազգային հավաքականի կազմում։

2004 թվականի մարտին ենթարկվել է ծնկի աճառային հյուսվածքների վիրահատության։ 2006-2008 թվականներին ամերիկացի հարձակվողը խաղացել է կիսապրոֆեսիոնալ W-League-ում «Վանկուվեր Ուայթքեփս» ակումբում՝ 2006 թվականին նրա հետ նվաճելով չեմպիոնական տիտղոս։ «Ուայթքեփսում» հանդես գալուն զուգահեռ խաղացել է Շվեդիայի առաջնությունում, որտեղ 2006 թվականի մրցաշրջանի վերջնամասում անցկացրել է 13 հանդիպում և 2007 թվականի մրցաշրջանի սկզբում «Լինչյոպինգ» ակումբի կազմում։ 2009 թվականին, Women’s Professional Soccer նոր լիգայի ձևավորմամբ, միացել է «Գոլդ Պրայդ» ակումբին 1999 թվականի աշխարհի ևս մեկ չեմպիոն բրենդի Չեսթեյնի հետ։ 2010 թվականին թիմը նվաճել է չեմպիոնական տիտղոսը՝ եզրափակչում 4:0 հաշվով հաղթելով «Ֆիլադելֆիա Ինդեպենդենս» ակումբին։ Հաղթական մրցաշրջանից հետո «Գոլդ Փրայդ»-ը, սակայն, դադարել է գոյություն ունենալ ֆինանսավորման բացակայության պատճառով,,, և Միլբրեթը ավարտել է խաղային կարիերան «Բեյ Էրեա Բրիզ» ակումբում, որը հանդես էր գալիս Women's Premier Soccer League կիսապրոֆեսիոնալ ակումբում։

Նախքան ելույթների ավարտը կամավորության սկզբունքով կատարել է «Փորթլենդ Փայլատսի» գլխավոր մարզչի օգնականի պարտականությունները, որոնց հետ 2005 թվականին նվաճել է բուհի պատմության մեջ առաջին NCAA չեմպիոնների կոչումը։ 2009 թվականից սկսել է աշխատել որպես մարզիչ MVLA ֆուտբոլային ակումբում (Լոս Ալտոս, Կալիֆորնիա)։ Խաղային կարիերայի ավարտից հետո շարունակել է զբաղվել մարզչական աշխատանքով՝ մնալով MVLA-ում Մինչև 2015 թվականը։ Դրանից հետո երեք մրցաշրջան աշխատել է Դենվերի «Կոլորադո Սթորմ» ակումբի հետ, որտեղ միաժամանակ մարզել է երկու մանկական ֆուտբոլային թիմեր և 13-19 տարիքային խմբերում զբաղեցրել մարզչական աշխատանքի գծով տնօրենի պաշտոնը։ Միլբրեթի հաջորդ աշխատավայրը Ֆլորիդայի «Տամպա Բեյ Յունայթեդ» ակումբն էր, որտեղ նա 18 ամիս անցկացրել է որպես մարզչական աշխատանքի և մարզիկների զարգացման տնօրեն՝ զուգահեռաբար մարզելով նաև պատանեկան թիմեր։ 2020 թվականի հունվարին նշանակվել է ԱՄՆ-ի մինչև 16 տարեկան աղջիկների հավաքականի գլխավոր մարզչի օգնական։ 2021 թվականի սկզբին վերադարձել է Փորթլենդի համալսարան, նաև կամավոր հիմունքներով կանանց թիմի գլխավոր մարզչի օգնականի պաշտոնում։

2018 թվականին Թիֆանի Միլբրեթի անունը ներառվել Է ԱՄՆ-ի ֆուտբոլի Փառքի ազգային սրահի ցուցակներում։

## Ծանոթագրություններ

Կատեգորիա:Ամերիկացի կին ֆուտբոլիստներ
Կատեգորիա:Ամերիկացի օլիմպիական չեմպիոններ
Կատեգորիա:Կանանց ֆուտբոլի հարձակվողներ
Կատեգորիա:ԱՄՆ-ի ֆուտբոլի հավաքականի ֆուտբոլիստներ
Կատեգորիա:Վանկուվեր Ուայթքեփսի ֆուտբոլիստներ